Predkladacia správa

	Dohovor OSN o odstránení všetkých foriem rasovej diskriminácie (ďalej len „dohovor“) bol prijatý  21. decembra 1966. Slovenská republika sa stala jeho zmluvnou stranou 28. mája 1993 so spätnou účinnosťou od 1. januára 1993. 

V zmysle článku 9 dohovoru vyplýva  Slovenskej republike záväzok predkladať Výboru OSN na odstránenie rasovej diskriminácie (ďalej len „výbor“) periodické správy o legislatívnych, súdnych, administratívnych a iných opatreniach, ktoré boli prijaté s cieľom uvedenia ustanovení dohovoru do života a informovania o pokroku, ktorý sa v tomto smere dosiahol. Svoju štvrtú a piatu periodickú správu SR predložila v októbri 2003. Táto správa bola schválená uznesením vlády Slovenskej republiky č. 474 z 11. júna 2003.

V súčasnosti Slovenská republika predkladá šiestu, siedmu a ôsmu periodickú správu k dohovoru (ďalej len „správa“). Jej obsahom sú informácie o plnení záväzkov vyplývajúcich z jednotlivých článkov dohovoru za obdobie od roku 2004 až po rok 2008 ako aj odpovede na odporúčania výboru. Slovenská republika informuje o všetkých relevantných legislatívnych zmenách a spoločenských aktivitách, ktoré sa v tomto období realizovali. Správa podrobne informuje o konkrétnych krokoch vlády, orgánov štátnej správy ako aj o niektorých aktivitách mimovládneho sektoru s cieľom pomáhania pri odstránení všetkých foriem rasovej diskriminácie a intolerancie v krajine.

Pri hodnotení stavu prijatých opatrení smerujúcich k odstráneniu všetkých foriem diskriminácie možno konštatovať, že v Slovenskej republike sa danej problematike venuje značná pozornosť na úrovni príslušných štátnych orgánov a sú prijímané všetky potrebné opatrenia na odstránenie  rasovej diskriminácie vo všetkých jej formách. 

V zmysle procedurálnych pravidiel výboru bude Slovenská republika informovaná o termíne konania zasadnutia výboru, na ktorom bude správa posudzovaná. Podľa zaužívanej praxe výbor po posúdení správy zvyčajne stanoví termín, ku ktorému mu má byť predložená ďalšia následná periodická správa.

	Ministerstvo zahraničných vecí SR, ako gestor dohovoru, pripravilo správu na základe podkladových materiálov od príslušných ústredných orgánov štátnej správy a ostatných inštitúcií. Správa je vypracovaná v zmysle usmernení výboru obsahujúcich odporúčania, ktoré majú byť zohľadnené v obsahu a forme jednotlivých periodických správ k dohovoru. Materiál bol okrem povinne pripomienkujúcich subjektov postúpený aj Generálnej prokuratúre SR, Štatistickému úradu SR a Kancelárii verejného ochrancu práv. 
	
	Predkladaný materiál nemá finančný, ekonomický, enviromentálny vplyv ani vplyv na zamestnanosť a podnikateľské prostredie.